Når der er kaos og tumult i oppositionen, så skyldes det først og fremmest uenigheder om udlændingepolitikken, der er blevet strammet utallige gange i denne regeringsperiode.

Sådan lyder det fra Socialdemokratiets formand, Mette Frederiksen, på partiets sommergruppemøde i Kolding, hvor hun for første gang kommenterer de seneste ugers skærmydsler i egen lejr.

Læs også : ANALYSE Umulige krav og tre statsministerkandidater giver én stor rød rodebutik

- De uenigheder er reelle uenigheder. De kommer ikke til at blive mindre eller at forsvinde, siger Mette Frederiksen, der i samme ombæring garanterer, at hun står fast på den udlændingepolitik - også efter et valg:

- Det er min klare overbevisning, at hvis Socialdemokratiet igen laver et skifte på udlændingepolitikken, så er vores troværdighed væk. Og den kommer jeg ikke til at sætte over styr. Vi er der på udlændingepolitikken, hvor vi gerne vil være, siger Mette Frederiksen.

Den radikale leder Morten Østergaard krævede for et par dage siden en skriftlig aftale af Mette Frederiksen, hvis han skal støtte hendes regering efter en eventuel valgsejr. Den skal sikre, at hun rykker sig væk fra Dansk Folkeparti på en lang række område.

Garanti til Østergaard

Men nu garanterer Mette Frederiksen, at der ikke bliver sat en socialdemokratisk underskift på lige præcis sådan en slags aftale.

- Det kan jeg garantere. Det handler ikke om Morten Østergaard og det brev. Det handler om det principielle i, hvordan vi samarbejder på Christiansborg. Der har vi udviklet en fin tradition for, at et ord er et ord og et håndslag er et håndslag:

Læs også : Nu er der fire statsministerkandidater: Sådan vil partierne bruge din stemme

- Og hvis ikke det alene skal gælde på Hjallerup Marked i fremtiden, så bliver vi nødt til at holde fast i, at vi kan lave politiske aftaler på Christiansborg, hvor vi stoler på hinanden. Det bliver nødt til at være udgangspunktet, siger Mette Frederiksen, der siger "nej tak" til ultimative krav.

Hun er blevet opfordret til at samle oppositionen - af blandt andet SF-formand Pia Olsen Dyhr. Og det er da et forsøg værd, lyder det fra Mette Frederiksen.

- Kan jeg samle oppositionen? Ja, det er i hvert fald forsøget værd. Og det vil vi gerne på de områder, hvor vi mener, at fællesmængden er stor. Og de områder findes, siger Mette Frederiksen.

Mette F: Det er ikke til gavn for os

Hun nævner afbureaukratisering i den offentlige sektor, klimakampen, afskaffelse af uddannelsesbesparelser og fokus på de nedslidte som områder, hvor der er enighed i oppositionen.

- Jeg synes, vi er samlet. Man kan ikke ligefrem påstå, at det parlamentariske billede fremstår samlet, tværtimod. Og det tror jeg ikke er til gavn for os. Men når man ser på det konkrete politiske indhold, så står vi samlet, siger Mette Frederiksen.

Læs også : Radikale kræver skriftlig aftale for at støtte Mette Frederiksen

Hun mener, at der nærmest har bredt sig en opfattelse af, at røde mandater - udover socialdemokratiske - ikke betyder noget efter et folketingsvalg.

- De partier, der efter et valg tager ansvar og går ind i at være parlamentarisk grundlag for en socialdemokratisk ledet regering, skal selvfølgelig have indflydelse. Det siger sig selv.